ΓΡΑΠΤΗ ΕΡΩΤΗΣΗ E-0341/98

υποβολή: Nel van Dijk (V) προς την Επιτροπή

(17 Φεβρουαρίου 1998)

Θέμα: Ίσες ευκαιρίες στην ΕσωτερικήΑγορά Ηλεκτρισμού και Φυσικού Αερίου

Το Συμβούλιο των Υπουργών ενέκρινε τις οδηγίες για την Εσωτερική Αγορά Ηλεκτρισμού και Φυσικού Αερίου. Εκφράζονται ανησυχίες ότι η Εσωτερική Αγορά θα αποβεί εις βάρος της απασχόλησης στους ενεχομένους τομείς.

Η μείωση της απασχόλησης πλήττει κυρίως τις γυναίκες. Σύμφωνα με στοιχεία της Eurostat, κατά το 1993, το 19,6% των εργαζομένων του τομέα ήσαν γυναίκες, ενώ το 1994 το ποσοστό αυτό μειώθηκε στο 18,9% και το 1995 στο 18,6%.

Έχει μελετήσει η Ευρωπαϊκή Επιτροπή το θέμα της Εσωτερικής Αγοράς Ηλεκτρισμού και Φυσικού Αερίου ως προς τις ενδεχόμενες επιπτώσεις, κυρίως στην απασχόληση των γυναικών στον εν λόγω τομέα;

Έχει ελέγξει η Επιτροπή κατά πόσο η λειτουργία της Εσωτερικής Αγοράς Ηλεκτρισμού και Φυσικού Αερίου συμβιβάζεται με τους στόχους που είχε η ίδια διατυπώσει στο έγγραφο: "Ενσωμάτωση της ισότητας των ευκαιριών μεταξύ των γυναικών και των ανδρών στο σύνολο των κοινοτικών πολιτικών και στόχων": COM(96)67 της 21.2.1996;

Απάντηση του κ.Παπουτσή εξ ονόματος της Επιτροπής

(5 Μαΐου 1998)

Σύμφωνα με την οδηγία 96/92/ΕΚ(1) του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996 σχετικά με κοινούς κανόνες για την εσωτερική αγορά ηλεκτρικής ενέργειας, τα κράτη μέλη οφείλουν να ελευθερώσουν σε πρώτη φάση ένα τέταρτο της εγχώριας παραγωγής τους ηλεκτρικής ενέργειας. Το ποσό αυτό θα αυξάνεται σταδιακά κατά τη διάρκεια εξαετούς περιόδου. Στις 12 Φεβρουαρίου 1998, το Συμβούλιο ενέκρινε κοινή θέση σχετικά με σχέδιο οδηγίας για την ελευθέρωση του κλάδου φυσικού αερίου. Η κοινή θέση προβλέπει τη σταδιακή ελευθέρωση του κλάδου κατά τη διάρκεια δεκαετούς περιόδου. Κατά την αρχική φάση, τα κράτη μέλη θα είναι υποχρεωμένα να ελευθερώσουν τουλάχιστον 20% της εθνικής τους αγοράς. Η κοινή θέση διαβιβάστηκε στο Κοινοβούλιο για τη δεύτερη ανάγνωση και στη συνέχεια θα διαβιβαστεί στο Συμβούλιο για τελική έγκριση, πιθανώς κατά το πρώτο εξάμηνο του 1998.

Είναι σαφές ότι η ελευθέρωση των κλάδων ηλεκτρικής ενέργειας και φυσικού αερίου θα επιφέρει διαρθρωτικές αλλαγές σε αυτούς τους κλάδους. Αυτές οι αλλαγές ενδέχεται να έχουν επιπτώσεις στα πρώην μονοπώλια που δραστηριοποιούνται σε αυτούς τους κλάδους, ιδίως όσον αφορά την απασχόληση.

Η Επιτροπή ανησυχεί από τις επιπτώσεις της ελευθέρωσης στην απασχόληση και εξετάζει ποιές δράσεις είναι δυνατόν να αναληφθούν επί του ζητήματος. Από αυτή την άποψη, η Επιτροπή θεωρεί ότι είναι σημαντικό να μελετηθούν οι κοινωνικές επιπτώσεις της ελευθέρωσης στους κλάδους ηλεκτρικής ενέργειας και φυσικού αερίου και, εάν και όταν είναι δυνατόν, να ληφθούν τα κατάλληλα συνοδευτικά μέτρα για τον μετριασμό των εν λόγω επιπτώσεων. Ενώ μια πλήρης εικόνα σχετικά με τις επιπτώσεις αυτής της διεργασίας στην απασχόληση θα απαιτήσουν απαραιτήτως να ληφθούν υπόψη οι θετικές επιπτώσεις στην απασχόληση από την ελευθέρωση - δημιουργία νέων θέσεων εργασίας στους βιομηχανικούς κλάδους εντατικής χρήσης ηλεκτρικής ενέργειας και στις νεοεισερχόμενες στον κλάδο ηλεκτρικής ενέργειας επιχειρήσεις - η Επιτροπή είναι αποφασισμένη να παρακολουθήσει τις κοινωνικές επιπτώσεις της ελευθέρωσης στον κλάδο της ηλεκτρικής ενέργειας.

Η Επιτροπή σχεδιάζει να δρομολογήσει μελέτη σχετικά με τις επιπτώσεις της ελευθέρωσης των κλάδων ηλεκτρικής ενέργειας και φυσικού αερίου στην απασχόληση στην Κοινότητα. Στόχος της μελέτης θα είναι να παρουσιαστούν, ποσοτικά και ποιοτικά, οι επιπτώσεις που ασκούν στην απασχόληση οι οδηγίες, συμπεριλαμβανομένων των επιπτώσεων για τις γυναίκες που απασχολούνται στον κλάδο. Επιπλέον, η Επιτροπή θα εξετάσει τη δυνατότητα να ενθαρρυνθεί η έγκριση συνοδευτικών μέτρων και προγραμμάτων τα οποία θα βοηθήσουν την ανεύρεση νέας απασχόλησης, όπου περιλαμβάνεται ο προσανατολισμός των υπαλλήλων προς άλλους κλάδους απασχόλησης, και την επανακατάρτιση και διευκόλυνση της διαμεθοριακής ανταλλαγής πληροφοριών όσον αφορά τις δυνατότητες απασχόλησης. Οι ειδικές ανάγκες των γυναικών υπαλλήλων θα ληφθούν υπόψη κατά την προσπάθεια αυτή.

(1) EE L 27, 30.1.1997.